Document ID: 32013D0725

ODLUKA VIJEĆA 2013/725/ZVSP
od 9. prosinca 2013.
o izmjeni i produženju Odluke 2012/173/ZVSP o aktiviranju Operativnog centra EU-a za misije i operaciju Zajedničke sigurnosne i obrambene politike na Rogu Afrike
VIJEĆE EUROPSKE UNIJE,
uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
uzimajući u obzir prijedlog Visokog predstavnika Unije za vanjske poslove i sigurnosnu politiku,
budući da:
1.
Vijeće je 16. srpnja 2012. donijelo Odluku 2012/389/ZVSP (1) o uspostavi misije Europske unije za izgradnju regionalne pomorske sposobnosti u državama Roga Afrike (EUCAP Nestor).
2.
Politički i sigurnosni odbor (PSO) se 8. listopada 2013. dogovorio da bi mandat Operativnog centra EU-a za misije i operaciju Zajedničke sigurnosne i obrambene politike (ZSOP) na Rogu Afrike trebalo produžiti za razdoblje od 12 mjeseci.
3.
Stoga bi Odluku Vijeća 2012/173/ZVSP (2) trebalo u skladu s time izmijeniti i produžiti.
DONIJELO JE OVU ODLUKU:
Članak 1.
Odluka 2012/173/ZVSP mijenja se kako slijedi:
1.
U članku 1. stavak 1. zamjenjuje se sljedećim:
„1. Operativni centar EU-a aktivira se kao potpora misijama i operaciji ZSOP-a na Rogu Afrike, to jest operaciji Atalanta, misiji EUTM Somalija i misiji EUCAP Nestor.”
2.
Članak 2. mijenja se kako slijedi:
(a)
stavak 2. točka (a) zamjenjuje se sljedećim:
„(a)
pruža, korištenjem svoje vojne stručnosti i specijalizirane stručnosti u planiranju, izravnu podršku zapovjedniku civilnih operacija u operativnom planiranju i vođenju misije EUCAP Nestor.”
(b)
stavak 2. točka (f) zamjenjuje se sljedećim:
„(f)
olakšava koordinaciju i poboljšava sinergiju između operacije Atalanta, misije EUTM Somalija i misije EUCAP Nestor, u kontekstu strategije za Rog Afrike i u suradnji s posebnim predstavnikom Europske unije za Rog Afrike.”
3.
Članak 3. mijenja se kako slijedi:
(a)
stavak 1. zamjenjuje se sljedećim:
„1. Satnik (mornarički) Ad VAN DER LINDE imenuje se voditeljem Operativnog centra EU-a na razdoblje od dvije godine.”;
(b)
dodaje se sljedeći stavak:
„1.a Vijeće ovlašćuje PSO, u skladu s člankom 38. UEU-a, za donošenje odluka o imenovanju sljedećih voditelja Operativnog centra EU-a.”.
4.
U članku 9. drugi podstavak zamjenjuje se sljedećim:
„Primjenjuje se od 23. ožujka 2012. do 22. ožujka 2015.”
Članak 2.
Ova Odluka stupa na snagu na dan donošenja.
Sastavljeno u Bruxellesu 9. prosinca 2013.

Labels: 11
15
18
5